Δερύνεια

Η Δερύνεια είναι δήμος της επαρχίας Αμμοχώστου στην Κύπρο. Αποτελεί ένα από τους οκτώ δήμους της επαρχίας Αμμοχώστου.

Τοποθεσία 
Η Δερύνεια είναι χτισμένη σε υψόμετρο 60 μέτρων, σε απόσταση 5 χιλιομέτρων από την Αμμόχωστο. Στα βόρεια συνορεύει με τον Δήμο Αμμοχώστου, στα βορειοδυτικά με την Αχερίτου, στα δυτικά με το Φρέναρος, στα νοτιοδυτικά με τη Σωτήρα και στα νότια με το Παραλίμνι. Το ανατολικό μέρος της διοικητικής του έκτασης είναι παραθαλάσσιο.

Ονομασία 
Η προέλευση της ονομασία Δερύνειας είναι άγνωστη. Μερικοί ισχυρισμοί για την προέλευση του ονόματος είναι:

 Στην περιοχή εγκαταστάθηκαν έποικοι από την αρχαία πόλη Γερήνεια (πόλη κοντά στην Πύλο). Από την ονομασία της πόλης τους προέκυψε η ονομασία Δερύνεια.
 Το όνομα προήλθε από το όνομα κάποιου Άγγλου ή Φράγκου στρατηγού που κάποτε στρατοπεύδεσε στην περιοχή Βουνός της Δερύνειας.
 Στην περιοχή υπάρχει αρχαίος οικισμός με την ονομασία Θεριμειό ή Θερινειό. Με την πάροδο του χρόνου έγινε Δρυνιό, Δρύνεια και Δερύνεια. Η εκδοχή αυτή θεωρείται η επικρατέστερη.

Ιστορία 
Σύμφωνα με πηγές, ο οικισμός της Δερύνειας υπάρχει εδώ και 700 χρόνια. Ωστόσο, ευρήματα αρχαιολογικών ανασκαφών υποδεικνύουν ότι ο οικισμός πιθανότατα υπήρχε από παλαιότερα.

Στη σύγχρονη ιστορία της Δερύνειας, κατά τη διάρκεια της τουρκικής εισβολής του 1974, ο τουρκικός στρατός κατέβαλε το 70% της διοικητικής έκταση της. Το έδαφος αυτό ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου. Το μέρος που κατέχεται από τον τουρκικό στρατό ονομάζεται Κάτω Δερύνεια.

Στις 6 Ιουνίου 1993 πραγματοποιήθηκε δημοψήφισμα μεταξύ των κατοίκων, οι οποίοι ψήφισαν υπέρ της αναβάθμισης του Συμβουλίου Βελτιώσεως (πρόδρομος των Κοινοτικών Συμβουλίων) σε δήμο. Ο Δήμος Δερύνειας λειτούργησε από την 6η Ιανουαρίου 1994.

Πληθυσμός 
Σύμφωνα με τις απογραφές πληθυσμού που πραγματοποιήθηκαν στην Κύπρο, ο πληθυσμός της Δερύνειας αποτελείτο πάντα από Ελληνοκύπριους. Μετά την τουρκική εισβολή του 1974, αρκετοί κάτοικοι από την Κάτω Δερύνεια, η οποία καταλήφθηκε από τον τουρκικό στρατό μετακινήθηκαν στο μέρος της Δερύνειας που ελέγχεται από την Κυπριακή Δημοκρατία. Επιπλέον, στη Δερύνεια εγκαταστάθηκαν Ελληνοκύπριοι πρόσφυγες, κυρίως από την Αμμόχωστο, αλλά και από άλλα μέρη της επαρχίας Αμμοχώστου.

Ο πίνακας που ακολουθεί παρουσιάζει τον πληθυσμό της Δερύνειας όπως καταγράφηκε στις απογραφές πληθυσμού που έγιναν στην Κύπρο.

Δήμαρχοι 
Δήμαρχοι Δερύνειας διετέλεσαν οι:

 Φλωρεντία Ιωάννου (1994-2001)
 Ανδρέας Σιαπάνης (2002-2011)
 Άντρος Καραγιάννης (2012- )

Αδελφοποιήσεις 
Ο Δήμος Δερύνειας είναι αδελφοποιημένος με:

 Δήμος Ρόδου, Ελλάδα (Μάρτιος 1990): Αρχικά η αδελφοποίηση έγινε με την κοινότητα Καλυθιές Ρόδου. Το 1999 η κοινότητα αυτή εντάχθηκε στον Δήμο Καλλιθέας Ρόδου και η διδυμοποίηση ίσχυε με αυτό τον δήμο. Το 2011 ο δήμος αυτός εντάχθηκε στον Δήμο Ρόδου και από τότε η αδελφοποίηση ισχύει με αυτόν τον δήμο.
 Δήμος Πέλλας, Ελλάδα (Φεβρουάριος 2001): Αρχικά η αδελφοποίηση έγινε με τον Δήμος Πέλλας (πρόγραμμα Καποδίστριας). Μετά τη συνένωση του δήμου αυτού με άλλους δήμους και τη δημιουργία του νέου Δήμου Πέλλας το 2011, η αδελφοποίηση ισχύει με αυτόν τον δήμο.

Αθλητικά σωματεία και αθλητικές εγκαταστάσεις 
Γνωστό αθλητικό σωματείο της περιοχής είναι η Αναγέννηση Δερύνειας, η οποία διατηρεί ποδοσφαιρικό και πετοσφαιρικό (ανδρών και γυναικών) τμήμα. Η ποδοσφαιρική ομάδα χρησιμοποιεί ως έδρα το Στάδιο Αναγέννησης Δερύνειας και η πετοσφαιρική ομάδα την Κλειστή Αίθουσα Αναγέννησης Δερύνειας.

Παραπομπές

Εξωτερικοί σύνδεσμοι 

 

 
Δήμοι της Επαρχίας Αμμοχώστου